Velkommen til praksis ved

døgnområde 4, nevrologi og slag

Døgnområde 4 er en del av nevrologisk avdeling og har ansvaret for nevrologiske tjenester til befolkningen i hele Østfold fylke og pasienter tilhørende Vestby kommune. Til sammen en befolkning i overkant av 300.000 innbyggere. Ca. 90 % av innleggelsene ved nevrologisk avdeling er ø-hjelps innleggelser. Resterende 10 % er fordelt på elektive innleggelser og overføringer fra andre sykehus.

Avdelingen har 31 senger, fordelt på 18 slagsenger og 13 nevrologiske senger, og er delt i 3 tun hvorav det ene tunet har 2 rom med forsterket overvåkning. Dette tunet innehar også en ekstra akuttfunksjon i form av døgnkontinuerlig trombolysevakt. Vi jobber tverrfaglig og avdelingen har fast tilknyttede fysioterapeuter og ergoterapeuter som er tilstede i avdelingen dagtid alle hverdager, i tillegg til logoped som er tilstede noen dager i uken. Vi samarbeider også tett med klinisk ernæringsfysiolog, prest og nevropsykolog etter behov.

**Anbefalte temaer å lese seg opp på under praksisoppholdet:**

* Hjerneslag og TIA
* Trombolyse (Actilyse behandling)
* Epileptiske anfall og epilepsi
* Multippel Sklerose
* Hjernetumor
* Parkinsons sykdom
* Undersøkelser som MR, Telemetri, CT, EEG, nevrografi og spinalpunksjon

Vi ser frem til å ta dere imot første dagen. Oppmøte på vaktrom på døgnområde 4 etter felles informasjon i plenumsalen. Fagutviklingsrådgiver/stedfortreder tar dere godt imot, og vil i løpet av dagen gi dere en gjennomgang av avdelingens organisering, rutiner, forventninger og diverse annet. Dere vil få tilsendt turnus og informasjonsmappen vår med litt praktisk/faglig informasjon om døgnområde 4 på e-post i forkant av praksisperioden. Dere skal ikke være ute i avdelingen denne dagen, men vil få en omvisning.

Det er begrenset med oppbevaringsplass i avdelingen, slik at sekker og store vesker må stå i garderobeskapet. Det er mulighet til å legge matpakker i kjøleskap eller tørrvarer i skapet på vaktrommet. Husk å ta med dere hengelås til drop-in skap til garderobe. Vi har også små låsbare skap på avdelingen, hvor man kan få plass til små personlige eiendeler.

Det er fint om du kan sende en e-post tilbake til oss før du kommer og fortelle litt om deg selv. Veileder ønsker å vite litt om deg og dine tidligere relevante arbeids- og praksiserfaringer. Dette er for å kunne forberede seg best mulig. Vi ser frem til å møte dere!

Dersom dere har spørsmål knyttet til turnus, faget eller veilederne – ta kontakt med fagutviklingsrådgiverne på tlf. eller e-post.

Tlf.nr. til sekretær på avdelingen: 69 86 32 20.